ન્‍યુ ચમનપુરા હાઉસીંગ કોલોની એજ્યુકેશન સોસાયટી સંચાલિત નવચેતન સ્‍કૂલ, મેઘાણીનગર, અમદાવાદને ધોરણ-૯ અને ૧૦ની ગુજરાત માધ્‍યમિક અને ઉચ્‍ચત્તર માધ્‍યમિક બોર્ડ દ્વારા માન્‍યતા મળી નહોતી, છતાં પણ આ શાળાએ બાળકોને એડમિશન આપી શિક્ષણ આપવાની કામગીરી કરી હતી. આ બાબત ગુજરાત માધ્‍યમિક શિક્ષણ અધિનિયમ કલમ-૩૧ (૧)ની જોગવાઇઓનો ભંગ કરે છે. આ નવચેતન સ્‍કૂલમાં ધોરણ-૧૦માં ભણતાં ૩૨ બાળકોના ધોરણ-૧૦ની પરીક્ષા ફોર્મ નિયત સમયે ભરાયા ન હતા. કારણ કે, આ શાળાની આ ધોરણ માટેની માન્‍યતા નહોતી. આ બાબત શાળાના સંચાલકો સુપેરે જાણતા હતા. બોર્ડની પરીક્ષા હોવાથી અને વિદ્યાર્થીઓ હોલ ટીકિટની માંગણી કરશે તો તેઓને શું જવાબ આપવો તેવા ભયથી તા.૨૭ ફેબ્રુઆરીએ શાળા સંચાલકોએ બોર્ડનો સંપર્ક કર્યો હતો. ત્‍યારબાદ વડોદરા ખાતેની બોર્ડની કચેરીનો તા.૨૮ ફેબ્રુઆરીએ સંપર્ક કરવા જણાવાતાં તેઓએ ત્‍યાં સંપર્ક કર્યો હતો. આ દરમિયાન જાણવા મળ્યું કે, આ શાળાને ધોરણ-૯ અને ૧૦ માટે મંજૂરી મળી નથી. આથી તેઓએ કાયદાનો ભંગ કર્યો છે. ત્‍યારબાદ તા. ૩ માર્ચના રોજ માધ્‍યમિક શિક્ષણ બોર્ડ, ગાંધીનગરને પત્ર લખી ફોર્મ સ્‍વીકારવા માટે રજૂઆત કરી હતી, જે કાયદાના પરિપ્રેક્ષ્‍યમાં સ્‍વીકારાઇ નહોતી.